钦定古今图书集成/明伦汇编/家范典/第066卷
## 钦定古今图书集成/明伦汇编/家范典/第066卷

| 钦定古今图书集成 明伦汇编 第六十六卷 |

| |

第六十六卷目录

兄弟部纪事二

家范典第六十六卷

《史记荆王刘贾世家》：汉六年春，会诸侯于陈，废楚王
信，囚之，分其地为二国。当是时也，高祖子幼，昆弟少，
又不贤，欲王同姓以镇天下，乃诏曰：“将军刘贾有功，
及择子弟可以为王者。”群臣皆曰：立刘贾为荆王，王
淮东五十二城。高祖弟交为楚王，王淮西三十六城。
因立子肥为齐王，始王昆弟刘氏也。

《中山靖王胜传》：胜以孝景前三年用皇子为中山王。
十四年，孝景帝崩。胜为人乐酒好内，有子枝属百二
十馀人。常与兄赵王相非，曰：“兄为王，专代吏治事，王
者当日听音乐声色。”赵王亦非之曰：中山王徒日淫，
不佐天子拊循百姓，何以称为藩臣？

《张释之传》：“张廷尉释之者，堵阳人也，字季有。兄仲同
居，以訾为骑郎事孝文帝，十岁不得调，无所知名。释
之曰：‘久宦，减仲之产不遂。欲自免归。中郎将袁盎知
其贤，惜其去，乃请徙释之补谒者’。”

《梁孝王世家补》：景帝与王燕见，侍太后饮。景帝曰：“千
秋万岁之后传王。”太后喜说，窦婴在前据地言曰：“汉
法之约，传子适孙。今帝何以得传弟，擅乱高帝约乎？”
于是景帝默然无声，太后意不说。

《平准书》卜式者，河南人也，以田畜为事。亲死，有少弟，
弟壮，式脱身出分，独取畜羊百馀，田宅财物尽予弟。
式入山牧十馀岁，羊致千馀头，买田宅，而其弟尽破
其业，式辄复分予弟者数矣。

《汉书高祖本纪》：六年，以云中、雁门、代郡五十三县，立
兄宜信侯喜为代王。七年，匈奴攻代，代王喜弃国自
归洛阳，赦为合阳侯。九年冬十月，淮南诸王朝未央
宫，置酒前殿，上奉玉卮为太上皇寿，曰：“始大人常以
臣亡赖，不能治产业，不如仲力。今某之业所就孰与
仲多？”殿上群臣皆称万岁，大笑为乐。

《季布传》：“布弟季心，气盖关中，遇人恭谨，为任侠，方数
千里，士争为死。尝杀人亡吴，从爰丝匿长事爰丝弟
畜灌夫、籍福之属。尝为中司马，中尉郅都不敢加。少
年多时时窃借其名以行。当是时，季心以勇，布以诺
闻关中。”

《陈平传》：平，阳武户牖乡人也。少时家贫，好读书，治黄
帝老子之术。有田三十亩，与兄伯居。伯常耕田，纵平
使游学。平为人长大美色，人或谓平贫，何食而肥若
是？其嫂疾平之不亲家生产，曰：“亦食糠核耳。有叔如
此，不如无有。”伯闻之，逐其妇弃之。

《梁孝王武传》：“孝王，太后少子，爱之，赏赐不可胜道。二
十九年十月入朝，景帝使使持乘舆驷迎梁王于关
下。既朝，上疏因留。以太后故，入则侍帝同辇，出则同
车游猎上林中。梁之侍中郎、谒者著引籍，出入天子
殿门”，与汉宦官亡异。

《周昌传》：“昌，沛人也。其从兄苛，秦时皆为泗水卒史。及
高祖起沛，击破泗水守监，于是苛、昌自卒，史从沛公，
沛公以昌为职志，苛为客，从入关破秦，沛公立为汉
王，以苛为御史大夫，昌为中尉。”

《张安世传》：“初，安世兄贺幸于卫太子，太子败，宾客皆
诛，安世为贺上书，得下蚕室。”

《冯奉世传》：奉世子野王立。立字圣卿，通《春秋》。以父任
为郎，稍迁诸曹。竟宁中，以王舅出为五原属国都尉，
数年，迁五原太守，徙西河上郡。立居职公廉，治行略
与野王相似，而多知有恩贷，好为条教，吏民嘉美野
王立相代为太守。歌之曰：“大冯君，小冯君，兄弟继踵
相因循，聪明贤知惠吏民，政如鲁卫德化钧，周公康
叔犹二君。”

《薛宣传》：宣字赣君，东海郯人也。初，宣有两弟，明、修。明
至南阳太守，修历郡守，京兆尹少府，善交接，得州里
之称。后母常从修居官，宣为丞相时，修为临菑令，宣
迎后母，修不遣。后母病死，修去官持服，宣谓修三年
服少能行之者，兄弟相駮不可，修遂竟服，由是兄弟
不和。

《韦元成传》：“元成字少翁，以父任为郎，常侍骑。初，元成
兄弘为太常丞，职奉宗庙，典诸陵邑，烦剧多罪过。父
贤以弘当为嗣，故敕令自免，弘怀谦不去官。及贤病
笃，弘竟坐宗庙事系狱，罪未决，室家问贤当为后者，
贤恚恨不肯言。于是贤门下生博士义倩等与宗家
计议，共矫贤令，使家丞上书言大行以大河都尉元”
成为后。贤薨，元成在官，闻丧，又言当为嗣。元成深知其非贤雅意，即阳为病狂，卧便利，妄笑语昏乱。征至
长安。既葬，当袭爵，以病狂不应召。大鸿胪奏状，章下
丞相、御史案验。元成素有名声，士大夫多疑其欲让
爵辟兄者，遂以元成实不病，劾奏之。有诏勿劾，引拜，
元成不得已受爵。宣帝高其节，以元成为河南太守。
兄弘太山都尉，迁东海太守。

《韩延寿传》：延寿字长公，燕人也。入守左冯翊，行县至
高陵，民有昆弟相与讼田自言，延寿大伤之曰：“幸得
备位，为郡表率，不能宣明教化，至令民有骨肉争讼，
既伤风化，重使贤长吏啬夫三老孝弟受其耻，咎在
冯翊，当先退。”是日移病不听事，因入卧传舍，闭阁思
过一县，莫知所为，令丞啬夫三老亦皆自系待罪，于
是讼者宗族传相责让。此两昆弟深自悔，皆自髡肉
袒谢，愿以田相移，终死不敢复争。

《淮南厉王传》：淮南厉王长，高帝少子也。其母故赵王
张敖美人。高帝八年，从东垣过赵，赵王献美人，幸，有
身及贯高等谋反，事觉，尽捕王母兄弟美人系之。厉
王母告吏曰：“日得幸上，有子。”吏以闻，上方怒，未及理，
厉王母弟赵兼因辟阳侯言吕后后妒，不肯白。辟阳
侯不强争。厉王母生厉王，恚即自杀。上悔命吕后母
之。十一年，立为淮南王，常心怨辟阳侯。孝文初即位，
自以为最亲，数不奉法。从上入苑猎，与上同辇。尝谓
上大兄，往请辟阳侯，见之，即自袖金椎椎之，命从者
刑之，驰阙下，肉袒谢。文帝伤其志，赦之归国。益恣，出
入警跸。称制六年，令男子但等七十人与棘蒲侯柴
武太子奇谋反，令人使闽越、匈奴。事觉，治之，论如法
制，曰：赦长死罪，废勿王。有司奏请处蜀严道邛邮，遣
其子，子母从居，载以辎车，令县次传。爰盎谏曰：“上素
骄淮南王，不为置严相傅，以故至此。且淮南王为人
刚，今暴摧折之，臣恐其逢雾露病死。陛下有杀弟之
名，奈何？”上曰：“吾特苦之耳。”令复之。淮南王谓侍者曰：
“谁谓乃公勇者？吾以骄不闻过，故至此。”迺不食而死。
上悲哭，谓爰盎曰：“吾不从公言。”卒亡淮南王。民有作
歌，歌淮南王曰：“一尺布尚可缝，一斗粟尚可舂，兄弟
二人不相容。”上闻之曰：“昔尧舜放骨肉，周公杀管、蔡，
天下称圣，不以私害公。天下岂以为我贪淮南地耶？”
迺徙城阳王王淮南故地，追尊谥淮南王为厉王。
《李广传》：“广与从弟李蔡俱为郎，事文帝、景帝时，蔡积
功至二千石。武帝元朔中，为轻车将军，从大将军击
右贤王，有功中率封为乐安侯。元狩二年，代公孙弘
为丞相。蔡为人在下中，名声出广下远甚。然广不得
爵邑，官不过九卿。”

《严延年传》：“延年兄弟五人，皆有吏材，至大官。”

《田蚡传》，蚡召客饮，坐其兄盖侯北乡，自坐东乡，以为
汉相尊，不可以兄故私挠，由此滋骄。

《卫青传》：青字仲卿，其父郑季，河东平阳人也。以县吏
给事侯家，与卫媪通，生青。故青冒姓为卫氏。青为侯
家人，少时归其父，父使牧羊民，母之子皆奴畜之，不
以为兄弟数。青尝从人至甘泉，居室，有一钳徒相青
曰：“贵人也，官至封侯。”青笑曰：“人奴之生，得无笞骂即
足矣，安得封侯事乎？”

《石奋传》：奋为太子太傅，长子建，次甲，次乙，次庆，皆以
驯行孝谨，官至二千石。于是景帝曰：“石君及四子皆
二千石，人臣尊宠，迺举集其门。”凡号奋为万石君。
《楚元王传》德，字路叔，为阳城侯，宽厚好施，家产过百
万，则以振昆弟食饮。

《主父偃传》：偃，齐临淄人也，为齐相。至齐，遍召昆弟宾
客，散五百金予之，数之曰：“始吾贫时，昆弟不我衣食，
宾客不我内门，今吾相齐，诸君迎我或千里，吾与诸
君绝矣，毋复入偃之门。”

《郑弘传》：“弘字穉卿，太山刚人也。兄昌，字次卿，皆明经，
通法律政事。次卿为太原、涿郡太守，弘为南阳太守，
皆著治迹、条教法度，为后所述。”

《金日䃅传》：日䃅两子赏、建，俱侍中，与昭帝略，同年，共
卧起。赏为奉车，建驸马都尉，及赏赐侯佩两绶，上谓
霍将军曰：“金氏兄弟两人，不可使俱两绶邪？”霍光对
曰：“赏自嗣父为侯耳。”上笑曰：“侯不在我与将军乎？”光
曰：“先帝之约，有功乃得封侯。”时年俱八九岁。

《田广明传》：“上以广明连禽大奸，征入为大鸿胪，擢广
明兄云中，代为淮阳太守。”

《杜邺传》：“邺与车骑将军王音善，平阿侯谭不受城门
职，后薨，上闵悔之，迺复令谭弟成都侯商位特进，领
城门兵，得举吏如将军府。邺见音前与平阿有隙，即
说音曰：‘邺闻人情，恩深者其养谨，爱至者其求详。夫
戚而不见殊，孰能无怨？此《棠棣》《角弓》之诗所为作也。
昔秦伯有千乘之国，而不能容其母弟，《春秋》亦书而’”
讥焉。周召则不然，忠以相辅，义以相匡，同己之亲，等
己之尊，不以圣德，独兼国宠，又不为长，专受荣任，分
职于陕，并为弼疑。故内无感恨之隙，外无侵侮之羞，
俱享天祐，两荷高名者，盖以此也。窃见成都侯以特

指为诚发，出于将军，则孰敢不说谕。昔文侯寤大雁
之献，而父子益亲；陈平共一饭之养，而将相加驩所
接，虽在楹阶俎豆之间，其于为国折冲厌难，岂不远
哉！窃慕仓唐陆子之义，所白奥内，唯深察焉。”音甚嘉
其言，由是与成都侯商亲密。

《王商传》：“商字子威，涿郡蠡吾人也。商少为太子中庶
子，以肃敬敦厚称。父薨，商嗣为侯，推财以分异母诸
弟，身无所受，居丧哀戚。于是大臣荐商行可以厉群
臣，义足以厚风俗，宜备近臣。由是擢为诸曹侍中中
郎将。”

《孟卿传》梁戴德延君，戴圣次君。德号大戴，为信都太
傅；圣号小戴，以博士论石渠，至九江太守。由是《礼》有
大戴、小戴之学。大戴授琅邪徐良。斿卿为博士、州牧、
郡守，家世传业。小戴授梁人桥仁，季卿杨荣子孙。仁
为大鸿胪，家世传业。荣琅邪太守。由是大戴有徐氏，
小戴有桥杨氏之学。

《夏侯始昌传》：始昌族子胜，少孤好学，从始昌受《尚书》。
胜从父子建，自师事胜及欧阳高，左右采获。又从五
经诸儒，问与《尚书》相出入者，牵引以次章句，具文饰
说。胜非之曰：建所谓章句小儒，破碎大道，建亦非胜，
为学疏略，难以应敌。〈按儒林传胜从兄子建未知孰是〉
《衡山王赐传》：赐后乘舒，生子三人，长男爽为太子，次
女无采，少男孝姬徐来，生子男女四人，美人厥姬，生
子二人。后乘舒死，立徐来为后。厥姬俱幸，两人相妒，
厥姬乃恶徐来于太子，曰：“徐来使婢蛊杀太子母”，太
子心怨徐来。徐来兄至衡山，太子与饮，以刃，刑伤之。
后以此怨太子，数恶之于王。孝少失母，附后，后以计
爱之，与共毁太子，王以故数系笞太子。后王病，太子
时称病不侍。孝恶太子实不病，自言有喜色。王于是
大怒，欲废太子而立弟孝。太子知王常欲废己而立
孝，即背王去。王使人止之，莫能禁。王迺自追捕太子，
太子妄恶言，王械系宫中。孝日益以亲幸王，奇孝材
能，迺佩之王印，号曰“将军。”王乃上书请废太子爽，立
孝为太子。爽上书言王谋逆，王自杀，孝、爽皆弃市。
《常山宪王舜传》舜子勃嗣为王。初，宪王有不爱姬，生
长男棁。王后修，生太子勃。王内多所幸，姬，生子平、子
商。及宪王疾甚，医进药，太子勃不自尝药，又不宿留
侍疾。及王薨王后，太子乃至。宪王雅不以棁为子，数
不分与财物。郎或说太子、王后令分棁财，皆不听。太
子代立，又不收恤棁棁怨王后及太子。汉使者视宪
王丧，棁自言“宪王病时，王后、太子不侍，及薨六日出
舍。太子勃私奸，饮酒、博戏、击筑，与女子载驰，环城过
市，入狱视囚。”天子遣大行骞验问，逮诸证者，王又匿
之。吏求捕，勃使人致击笞掠，擅出汉所疑囚。有司请
诛勃及宪王后修。上曰：“修素无行，使棁陷之罪。勃无
良师傅，不忍致诛。”有司请废勿王，徙王勃以家属处
房陵，上许之。

《西京杂记》：“霍将军妻一产二子，疑所为兄弟。或曰：前
生者为兄，后生者为弟。今虽俱日，亦宜以先生为兄。”
或曰：“居上者宜为兄，居下者宜为弟，居下者前生，今
宜以前生为弟。”时霍光闻之曰：“昔殷王祖甲一产二
子，曰嚚曰良，以卯日生嚚以巳日生。良则以嚚为兄，
以良为弟。若以在上者为兄，嚚亦当为弟。昔许釐庄”
公一产二女，曰妖，曰茂。楚大夫唐勒一产二子，一男
一女，男曰贞夫，女曰琼华，皆以先生为长。近代郑昌、
时文、长蒨并生二男，滕公一生二女，李黎生一男一
女，并以前生者为长，霍氏亦以前生为兄焉。

《会稽典录》：“郑弘，守杨羡，县民有弟用兄钱者，为嫂所
责，未还之。嫂诣弘，弘为叔还钱。兄闻之惭愧，自系狱。
遂遣妇赍钱还弘，弘不受也。”

《后汉书。光武帝纪》：“光武年九岁而孤，性勤于稼穑。兄
伯升好侠养士，常非笑光武事田业，比之高祖兄仲
会。伯升为更始所害，光武自父城驰诣宛，谢司徒官
属迎吊光武。光武难交，私语深引过而已。又不敢为
伯升服丧，饮食言笑如平常，更始以是惭。”

《冯异传》：“自伯升之败，光武不敢显其悲戚，每独居辄
不御酒肉，枕席有涕泣处，异独叩头，宽譬哀情。”
《光武郭皇后纪》：“后父昌，让田宅财产数百万与异母
弟，国人义之。”

《马援传》：“援字文渊，扶风茂陵人也。援三兄况，余员并
有才能，王莽时皆为二千石。援年十二而孤，少有大
志，诸兄奇之，尝受齐诗，意不能守章句，乃辞况，欲就
边郡田牧。况曰：‘汝大才当晚成，良工不示人以朴，且
从所好’。会况卒，援行服期年，不离墓所，敬事寡嫂，不
冠不入庐。后亡命北地田牧，至有牛马羊数千头，谷”
数万斛。既而叹曰：“凡殖货财产，贵其能施赈也，否则
守钱虏耳。”乃尽散以班昆弟故旧。

援为新息侯，食邑三千户。援乃击牛酾酒，劳飨军士，
从容谓官属曰：“吾从弟少游，常哀吾慷慨多大志，曰：
‘士生一世，但取衣食裁足，乘下泽车，御款段马，为郡掾吏，守坟墓，乡里称善人，斯可矣。致求盈馀，但自苦
耳。当吾在浪泊、西里间，虏未灭之时，下潦上雾，毒气
熏蒸，仰视飞鸢跕跕，堕水中卧。念少游平生时语，何
可得也’。”

援兄子严，字威卿，仕郡督邮，援尝与计议，委以家事。
严弟敦，字孺卿，亦知名。援卒后，严乃与敦俱归安陵，
居钜下，三辅称其义行，号曰“钜下二卿。”

《薛包传》：包字孟尝，汝南人也。好学笃行，弟子求分财
异居，包不能止，乃中分其财。奴婢引其老者，曰：“与我
共事久，若不能使也。”田庐取其荒顿者，曰：“吾少时所
理，意所恋也。”器物取其朽败者，曰：“我素所服食，身口
所安也。”弟子数破其产，辄复账给。

《谯元传》：“元字君黄，巴郡阆中人也。时数有灾异，元辄
陈其变，既不省纳，故久稽郎官。后迁太常丞，以弟服
去职。”

《赵孝传》：“孝字长平，沛国蕲人也。父普，王莽时天下乱，
人相食，孝弟礼为饿贼所得，孝闻之，即自缚诣贼曰：
‘礼久饿羸瘦，不如孝肥。饿贼大惊，并放之，谓曰：‘可且
归，更持米糒来。孝求不能得，复往报贼，愿就烹。众异
之，遂不害，乡党服其义。永平中，显宗素闻其行，诏拜
谏议大夫，复征弟礼为御史中丞。礼亦恭谦行己，类’’”
于孝。帝嘉其兄弟笃行，欲宠异之，诏礼十日一就卫
尉府，大官送供具，令共相对尽欢。数年，礼卒，帝令孝
从官属送丧归葬。

时汝南有王琳巨尉者，年十馀岁，丧父母，因遇大乱，
百姓奔逃，唯琳兄弟独守冢庐，号泣不绝。弟季出遇
赤眉，将为所哺，琳自缚请先季死，贼矜而放遣，由是
显名乡邑。后辟司徒府，荐士而退。

《丁鸿传》：“鸿父𬘭从世祖征伐，鸿独与弟盛居，怜盛幼
小而共寒苦。及𬘭卒，鸿当袭封，上书让国于盛，不报。
既葬，迺挂缞绖于冢庐而逃去，留书与盛曰：鸿贪经
书，不顾恩义，弱而随师，生不供养，死不饭含，皇天先
祖，并不祐助，身被大病，不任茅土，前上病状，愿辞爵
仲公，章寝不报，迫且当袭封，谨自放弃，逐求良医，如”
遂不瘳，永归沟壑。鸿初与九江人鲍骏同事桓荣，甚
相友善。及鸿亡封，与骏遇于东海，阳狂不识骏。骏迺
止而让之曰：“昔伯夷、吴札乱世权行，故得申其志耳。
《春秋》之义，不以家事废王事。今子以兄弟私恩，而绝
父不灭之基，可谓智乎？”鸿感悟，垂涕叹息，迺还就国。
鲍骏亦上书言鸿经学至行，显宗甚贤之。

《东海王彊传》：彊子政，政子肃，肃子孝王臻。永建二年，
封臻二弟敏、俭为乡侯。臻及弟蒸乡侯俭，并有笃行，
母卒，皆吐血毁眦，至服练红。兄弟追念初丧，父幼小，
哀礼有阙，因复重行丧制。臻性敦厚有恩，常分租秩
赈给诸父昆弟。国相籍褒具以状闻，顺帝美之，制诏
大将军、三公、大鸿胪曰：“东海王臻以近蕃之尊，少袭”
王爵，膺受多福，未知艰难，而能克己率礼，孝敬自然，
事亲尽爱，送终竭哀。降仪从士，寝苫三年，和睦兄弟，
恤养孤弱，至孝纯备，仁义兼弘，朕甚嘉焉。夫劝善厉
俗，为国所先。曩者东平孝王敞兄弟行孝，丧母如礼，
有增户之封。《诗》云：“永世克孝，念兹皇祖。”今增臻封五
千户，俭五百户，光启土宇，以酬厥德。

《陈敬王羡传》：“建初三年，有司奏遣羡与钜鹿王恭，乐
成王党俱就国。肃宗性笃爱，不忍与诸王乖离，遂皆
留京师。明年，案舆地图，令诸国户口皆等，租入岁各
八千万。”

《刘平传》：平，楚郡彭城人也，本名旷。更始时，天下乱，平
弟仲为贼所杀，其后贼复忽然而至，平扶侍其母，奔
走逃难。仲遗腹女始一岁，平抱仲女而弃其子，母欲
还取之，平不听曰：“力不能两活，仲不可以绝类。”遂去
不顾。

《孔奋传》：“奋，扶风人，拜为武都太守。弟奇，游学雒阳，奋
以奇经明当仕，上病去官，守约乡闾。”

《崔骃传》：“骃字亭伯，涿郡安平人也。中子瑗，字子玉，早
孤，兄章为州人所杀，琼手刃报仇，因亡命，会赦归家，
家贫，兄弟同居数十年，乡邑化之。”

《淳于恭传》：“恭字孟孙，北海淳于人也。王莽末，岁饥兵
起。恭兄崇将为盗所烹。恭请代，得与俱免。”

《刘般传》：“般字伯兴，宣帝之元孙也。宣帝封子嚣于楚，
是为孝王。孝王生思王衍，衍生王纡。纡早失母，同产
弟原乡侯平尚幼，纡亲自鞠养，常与共卧起饮食。及
成人，未尝离左右。平病卒，纡哭泣呕血，数月亦殁。
般子恺字伯豫，以当袭般爵，让与弟宪，遁逃避封久
之，章和中，有司奏请绝恺国。肃宗美其义，特优假之，
恺”犹不出。积十馀岁，至永元十年，有司复奏之。侍中
贾逵上书曰：“前世扶阳侯韦元成，近有陵阳侯丁鸿、
𫑡侯邓彪，并以高行絜身辞爵，未闻贬削，而皆登三
事。今恺景化前修，有伯夷之节，宜蒙矜宥，全其先功，
以增圣朝尚德之美。”和帝纳之，诏听宪嗣爵，乃征恺
拜为郎，稍迁侍中。恺之入朝，在位者莫不仰其风行，
迁步兵校尉《缪肜传》：肜字豫公，汝南召陵人也。少孤，兄弟四人皆
同财产，及各娶妻，诸妇遂求分异，又数有斗争之言，
肜深怀愤叹，乃掩户自挝曰：“缪肜，汝修身谨行，学圣
人之法，将以齐整风俗，奈何不能正其家乎？”弟及诸
妇闻之，悉叩头谢罪，遂更为敦睦之行。

《马棱传》：“棱字伯威，援之族孙也。少孤，依从兄毅共居
业，恩犹同产。毅卒，无子，棱心丧三年。”

《邓彪传》：“彪字智伯，南阳新野人，太傅禹之宗也。父邯，
中兴初以功封𫑡侯，仕至渤海太守。彪少励志，修孝
行，父卒，让国于异母弟荆凤。显宗高其节，下诏许焉。”
《夏馥传》：“馥字子治，陈留圉人也。少为书生，言行质直，
为中官所惮，遂与张俭等俱被诬陷，诏下州郡，捕为
党魁。馥乃自剪须变形，入林虑山中，隐匿姓名，为冶”
家佣，亲突烟炭，形貌毁瘁，积二三年，人无知者。后馥
弟静，乘车马载缣帛追之，于涅阳市中，遇馥，不识，闻
其言声，乃觉而拜之。馥避不与语，静追随至客舍共
宿。夜中密呼静曰：“吾以守道疾恶，故为权宦所陷，且
念营苟全，以庇性命，弟奈何载物相求，是以祸见追
也。”明旦别去，党禁未解而卒。

《贾彪传》：彪字伟节，颍川定陵人也。兄弟三人，并有高
名，而彪最优，故天下称曰：“贾氏三虎。”伟节最怒。
《王柔传》：柔字叔优，弟泽字季道，林宗同郡晋阳县人
也。兄弟总角，共候林宗，以访才行所宜。林宗曰：“叔优
当以仕进显，季道当以经术通，然违方改务，亦不能
至也。”后果如所言。

《许劭传》：劭字子将，汝南平舆人也。与从兄靖不睦，时
议以此少之。初，劭与靖俱有高名，好共核论乡党人
物，每月辄更其品题，故汝南俗有月旦评焉。兄虔亦
知名，汝南称“平舆渊有二龙焉。”

《班固传》：“固字孟坚。父彪，卒归乡里。固以彪所续前史
未详，乃潜精研思，欲就其业。既而有人上书显宗，告
固私改作国史者，有诏下郡收固系京兆狱，尽取其
家书。先是，扶风人苏朗伪言图谶事，下狱死。固弟超
恐固为郡所核考，不能自明，乃驰诣阙上书，得召见，
具言固所著述意，而郡亦上其书。显宗甚奇之，召诣”
校书郎，除兰台令史。

《班超传》：“超字仲升，永平五年，兄固被召诣校书郎，超
与母随至洛阳，家贫，常为官佣书以供养。久之，显宗
问固：卿弟安在？固对：为官写书受直，以养老母。帝乃
除超为兰台令史。”

《李鸿传》：“鸿字奉逊，礼信仁孝，友于兄弟。弟育为人所
侵辱，育后阴结客报怨，为执法吏所得，当伏罪。时未
有立嗣，鸿为太尉掾在京师，伤育以义刷耻，门户断
绝，自分代育，遂刻印还归，欲过家，恐见妻子亏移其
意，到县北亭预作记，乞代育通记，便饮鸩而死。县令
省记，怛然惊感。”

《锺皓传》：“皓字季明，颍川长社人也。少以笃行称，公府
连辟为二兄，未仕，避隐密山。”

《杜林传》：林字伯山，扶风茂陵人也。隗嚣素闻林志节，
深相敬待。林虽拘于嚣，而终不屈节。建武六年，弟成
物故，嚣乃听林持丧东归。既遣而悔，追令刺客杨贤
于陇坻遮杀之。贤见林身推鹿车载致弟丧，乃叹曰：
“当今之世，谁能行义？我虽小人，何忍杀义士。”因亡去。
《鲁恭传》：“恭字仲康，扶风平陵人也。父某，建武初为武”
陵太守，卒官时恭年十二，弟丕七岁，昼夜号踊不绝
声，郡中赙赠无所受，乃归服丧，礼过成人，乡里奇之。
十五，与母及丕俱居太学，习《鲁诗》，闭户讲诵，绝人间
事，兄弟俱为诸儒所称，学士争归之。恭怜丕小，欲先
就其名，托疾不仕。郡数以礼请，谢不肯应，母强遣之，
恭不得已而西，因留新丰教授。建初初，丕举“方正”，恭
乃始为郡吏。

《荀淑传》：淑字季和，颍川颍阴人也。有子八人，俭、绲、靖、
焘、汪爽。肃、尃，并有名称，时人谓八龙。初，荀氏旧里名
西豪，颍阴令渤海苑康以为昔高阳氏有才子八人，
今苟氏亦有八子，故改其里曰高阳里。爽字慈明，幼
而好学，年十二能通《春秋》《论语》。太尉杜乔见而称之
曰：“可为人师。”爽遂耽思经书，庆吊不行，征命不应。颍
川为之语曰：“荀氏八龙，慈明无双。”

《樊儵传》：儵弟鲔为子赏求楚王英女敬乡公主，儵闻
而止之曰：“建武时，吾家并受荣宠，一宗五侯。时特进
一言，女可以配王，男可以尚主，但以贵宠过盛，即为
祸患，故不为也。且尔一子，奈何弃之于楚乎？”鲔不从。
后楚事发觉，帝追念儵谨恪，又闻其止鲔婚事，故其
诸子得不坐焉。

《济南安王康传》：孝王香笃行好经书。初，叔父笃有罪
不得封，西平昌侯昱坐法失侯。香乃上书分爵土封
笃子丸、昱子嵩，皆为列侯。

《北海靖王兴传》：“兴薨，子敬王睦嗣。睦悉推财产与诸
弟，虽王车服珍宝非列侯制，皆以为分，然后随以金
帛赎之。”

《城阳恭王祉传》：“祉，光武族兄舂陵康侯敞之子也。敞谦俭好义，尽推父时金宝财产与昆弟。荆州刺史上
其义行，拜庐江都尉。”

《耿国传》：“国父况卒，国于次当嗣，上疏以先侯爱少子
霸，固自陈让，有诏许焉。”

《赵憙传》：“憙字伯阳，南阳宛人也。少有节操。从兄为人
所杀，无子，憙年十五，常思报之，乃挟兵结客，后遂往
复仇，而仇家皆疾病，无相距者。憙以因疾报杀，非仁
者心，乃释之而去，顾谓仇曰：‘尔曹若健，远相避也’。仇
皆卧自搏。后病愈，悉自缚诣憙，憙不与相见，后竟杀
之。”

《廖扶传》：“扶二子，孟举、伟举并知名。”

《郭躬传》：“永平中，有兄弟共杀人者，而罪未有所归。帝
以兄不训弟，故报兄重而减弟死。”

《张奂传》：“奂长子芝，字伯英，最知名。芝及弟昶，字文舒，
并善草书，至今称传之。”

《韦彪传》：“彪族子义。义字季节。义兄顺，字叔文，平舆令，
有高名。次兄豹，字季明，数辟公府，辄以事去。司徒刘
恺复辟之，谓曰：‘卿以轻好去就，爵位不跻。今岁垂尽，
当选御史，意在相荐，子其宿留乎’？豹曰：‘犬马齿衰，膂
力已劣，仰慕崇恩，故未能自割。且眩瞀滞疾，不堪久
待，选荐之私，非所敢当’。遂跣而起。恺追之，径去不顾。”
安帝西巡，征拜议郎。义少与二兄齐名。

《袁闳传》：闳见时方险乱而家门富盛，常对兄弟叹曰：
“吾先公福祚，后世不能以德守之，而竞为骄奢，与乱
世争权，此即晋之三却矣。”遂散发绝世。二弟忠弘节
操，皆亚于闳。

封观者，有志节。当举孝廉，以兄名位未显，耻先受之，
遂称风疾，喑不能言。火起观屋，徐出避之，忍而不告。
后数年，兄得举，观乃称损而仕郡焉。

《韩棱传》：“棱四岁而孤，养母弟以孝友称。及壮，推先父
馀财数百万与从昆弟，乡里益高之。”

第五访“传访。少孤贫常佣耕以养兄嫂，有闲暇则以
学文。”

《童恢传》：“恢字汉宗，弟翊字汉文，名高于恢。宰府先辟
之，翊阳喑不肯仕，及恢被命，乃就孝廉。”

《李充传》：充字大逊，陈留人也。家贫，兄弟六人同食递
衣，妻窃谓充曰：“今贫居如此，难以久安，妾有私财，愿
思分异。”充伪酹之曰：“如欲别居，当酝酒具会，请呼乡
里内外共议其事。”妇从充置酒䜩客，充于坐中前跪
白母曰：“此妇甚无状，而教充离间母兄，罪合遣斥。”便
呵叱其妇，逐令出门，妇衔涕而去，坐中惊肃，因遂罢
散。

《魏朗传》：“朗少为县吏。兄为乡人所杀，朗白日操刃报
仇于县中，遂亡命到陈国。”

《阴兴传》：“兴素与从兄嵩不相能，然敬其威重。兴疾病，
帝亲临问以政事及群臣能不。兴顿首曰：‘臣愚不足
以知之。然伏见议郎席广、谒者阴嵩，并经行明深，逾
于公卿。兴没后，帝思其言，遂擢广为光禄勋，嵩为中
郎将，监羽林’。”

兴子庆为鲖阳侯，庆弟博为㶏强侯，博弟员、丹并为
郎。庆推田宅财物悉与员、丹。帝以庆义让，擢为黄门
侍郎。

《广陵思王荆传》：“荆建武十五年封山阳公，十七年进
爵为王。荆性刻急隐害，有才能，而喜文法。光武崩，大
行在前殿，荆哭不哀，而作飞书，封以方底，令苍头诈
称东海王彊舅大鸿胪郭况书与彊。彊得书惶怖，即
执其使，封书上之。显宗以荆母弟，秘其事，遣荆出止
河南宫。时西羌反，荆不得志，冀天下因羌惊动有变”，
私迎能为星者与谋议。帝闻之，乃徙封荆广陵王，遣
之国。其后荆复呼相工谓曰：“我貌类先帝，先帝三十
得天下，我今已三十，可起兵未？”相者诣吏告之，荆惶
恐，自系狱。帝复加恩，不考极其事，下诏不得臣属吏
人，唯食租如故，使相、中尉谨宿卫之。荆犹不改。其后
使巫祭祀祝诅，有司举奏请诛之，荆自杀，立二十九
年死。帝怜伤之，赐谥曰“思王。”十四年，封荆子元寿为
广陵侯，服王玺绶，食荆故国六县；又封元寿弟三人
为乡侯。明年，帝东巡狩，征元寿兄弟会东平宫，班赐
御服器物，又取皇子舆马，悉以与之。

《荀爽传》：“爽兄子悦、彧并知名。悦字仲豫，俭之子也。俭
早卒，悦年十二，能说《春秋》。家贫无书，每之人间，所见
篇牍，一览多能诵记。性沉静，美姿容，尤好著述。灵帝
时，阉官用权，士多退身穷处，悦乃托疾隐居，时人莫
之识，唯从弟彧特称敬焉。”

《仇览传》：“览三子皆有文史才，少子元最知名。”

《郑均传》：均字仲虞，东平任城人也。少好黄老书，兄为
县吏，颇受礼遗，均数谏止不听，则脱身为佣，岁馀得
钱帛归以与兄曰：“物尽可复得为吏坐臧，终身捐弃。”
兄感其言，遂为廉洁。均好义笃实，养寡嫂孤儿，恩礼
敦至，常称疾家庭，不应州郡辟召。

《孔融传》：“融十三丧父，哀悴过毁，扶而后起，州里归其
孝。性好学，博涉多该览。山阳张俭为中常侍侯览所怨，览为刊章下州郡，以名捕俭。俭与融兄褒有旧，亡
抵于褒，不遇。时融年十六，俭少之而不告。融见其有
窘色，谓曰：‘兄虽在外，吾独不能为君主邪’？因留舍之。
后事泄，国相以下密就掩捕，俭得脱走，遂并收褒融”
送狱。二人未知所坐，融曰：“保纳舍藏者融也，当坐之。”
褒曰：“彼来求我，非弟之过，请甘其罪。”吏问其母，母曰：
“家事任长，妾当其辜。”一门争死，郡县疑不能决，乃上
谳之诏书竟坐褒焉。融由是显名。

《许荆传》：“荆字少张，会稽阳羡人也。祖父武，太守第五
伦举为孝廉，武以二弟晏普未显，欲令成名，乃请之
曰：‘礼有分异之义，家有别居之道。于是共割财产以
为三分。武自取肥田广宅，奴婢彊者，二弟所得，并悉
劣少，乡人皆称弟克让，而鄙武贪婪，晏等以此并得
选举。武乃会宗亲泣曰：‘吾为兄不肖，盗声窃位，二弟
年长，未预荣禄，所以求得分财，自取大讥。今理产所
增，三倍于前，悉以推二弟，一无所留’’。”于是郡中翕然，
远近称之。

荆尝行春到来阳县人有蒋均者，兄弟争财，互相言
讼。荆对之叹曰：“吾荷国重任，而教化不行，咎在太守。”
乃顾使吏上书陈状，乞诣廷尉。均兄弟感悔，各求受
罪。

《陈寔传》：“寔字仲弓，颍川许人也。有六子，纪、谌最贤。纪
字元方，以至德称，兄弟孝养，闺门雍和，后进之士皆
推慕其风。谌字季方，与纪齐德同行。”

《公沙穆传》：“穆字文乂，北海胶东人也。六子皆知名。”
《袁术传》：“术字公路，汝南汝阳人，司空逢之子也。少以
侠气闻，数与诸公子飞鹰走狗。后颇折节。举孝廉，累
迁至河南尹、虎贲中郎将。时董卓将欲废立，以术为
后将军。术畏卓之祸，出奔南阳。会长沙太守孙坚杀
南阳太守张咨，引兵从术，刘表上术为南阳太守，术
又”表坚领豫州刺史，使率荆、豫之卒击破董卓于阳
人。术从兄绍，因坚讨卓未反，还，遣其将会稽周昕夺
坚豫州，术怒，击昕走之。绍议欲立刘虞为帝，术好放
纵，惮立长君，托以公义不肯同，积此衅隙遂成，乃各
外交党援，以相图谋。术结公孙瓒而绍连刘表，豪桀
多附于绍。术怒曰：“群竖不从吾，而从吾家奴乎？”又《与
公孙瓒书》云：“绍非袁氏子。”绍闻大怒。初平三年，术遣
孙坚击刘表于襄阳，坚战死。公孙瓒使刘备与术合
谋，共逼绍。绍与曹操会击，皆破之。

《姜肱传》：“肱字伯淮，彭城广戚人也。家世名族。肱与二
弟仲海、季江俱以孝行著闻，其友爱天至，常共卧起。
及各娶妻，兄弟相恋，不能别寝。以系嗣当立，乃递往
就室。肱博通五经，兼明星纬，士之远来就学者三千
馀人，诸公争加辟命，皆不就。二弟名声相次，亦不应
征聘，时人慕之。”〈注〉《谢承书》曰：肱性笃孝，事继母恪勤。
母既年少，又严厉。肱感《凯风》之孝，兄弟同被而寝，不
入房室，以慰母心。肱与季江俱乘车行，适野庐，为贼
所劫，取其衣物，欲杀其兄弟。肱谓盗曰：“弟年幼，父母
所怜愍，又未聘娶，愿自杀身济弟。”季江言：“兄年德在
前，家之珍宝，国之英俊，乞自受戮，以代兄命。”盗戢刃
曰：“二君所谓贤人，吾等不良，妄相侵犯”，弃物而去。肱
车中尚有数千钱，盗不见也，使从者追以与之，亦复
不受。肱以物经历盗手，因以付亭吏而去。

《东观汉记》：“魏霸字乔卿，济阴人。为钜鹿太守，妻子不
到官舍。念兄嫂在家勤苦，而独尊乐，故尝服麤粝，不
食鱼肉。妻亲蚕桑，子躬耕，与兄弟子同苦乐。乡里慕
其行化之。”

倪萌字子明，齐国临淄人。常勤身田农，遭岁仓卒，人
民馁饥相啖。与兄俱出城采蔬，为赤眉贼所得，欲杀
啖之。萌诣贼叩头言：“兄年老羸瘠，不如萌肥健，愿代
兄。”贼义而两释之。

孔奋笃骨肉弟奇在雒阳为诸生分禄俸以供给其
粮用四时送衣下至脂烛每有所食甘美辄分减以
遗奇。

《高士传》：“荀靖字叔慈，隐身修学，动止合礼。弟爽字慈
明，亦以才显于当时。或问汝南许章曰：‘爽与靖孰贤’？
章曰：‘皆玉也。慈明外朗，叔慈内润’。”

《汉南记》：“孝和皇帝讳肇，章帝中子也。兄庆为皇太子，
母被谗死。庆为清河王，帝年四岁，代为太子而特亲
庆，入则共室，出则同车。”

《风俗通义》：阳翟令左冯翊田煇叔都，兄字威都，俱合
纯懿，不陨洪祚。叔都最为知名，郡常欲为察授之煇
耻越贤兄，惧不得免，因缘他疾，遂托病喑。家人妻子，
莫知其情，人数恐灼，持之有度。后在田舍，天连阴雨，
友人张子平、吉仲考等，密共穿逾，夺取衣衾，穷夜独
处，迫切至矣，然无声响，徒喑喑而已。子平因抱持曰：
“我，某公也，谓汝避兄耳，何意真然耶？天丧斯人，吾侪
将何效乎？”相对歔欷，哀动左右。间积四岁，威都果举，
迁安定长史。据辎垂緌，还历乡里，荐祀祖考。叔都沃
醊神坐，𫖯仰，因语。是月，司隶太尉、大将军同时并辟
为侍御史，举茂才，不幸早陨。威都官至武都太守，太尉掾。

“陈留太守泰山吴文章，少与兄伯武相失，二十年后，
相会下邳市中，争计共斗，伯武殴之。文章欲报，心凄
怅，手不能兴，观者笑之。更相借问，乃亲兄也。相持啼
泣。观者复曰：‘兄校弟不得报。向者所笑，乃其义也’。”
张璠《汉纪》：“少帝以八月庚午，为诸黄门所劫，步出谷
门，走至河上。诸黄门既投河死，时帝年十四，陈留王
年”九岁，兄弟独夜步行，欲还宫。暗暝逐萤火而行数
里，得民间以露车载送。

《海内先贤传》：“范丹字史云，清高亮直，让财十万与三
弟。”

《孝子传》：古有兄弟，意欲分异，出见三荆同根，接叶连
阴，叹曰：“木犹欣聚，况我而殊异哉！”还共雍睦。

《列女传》：“广汉汝妇者，汝敦之妻也。居世殷富，兄弟早
孤，而嫂贪吝，敦以所受田宅奴婢三百馀万，悉让与
兄，裁留园地数十亩，起舍耕作，土中得金一器，敦以
示妻，妻曰：‘本言让先祖所有也，此金非其有耶’？敦曰：
‘固吾意也’。乃俱担金与兄嫂。嫂初谓叔穷乏，来欲借
贷，有不悦之色，见金而喜，兄乃恻然感悟，弃妻还金。”
《孔融家传》：融兄弟七人，融第六，幼有自然之性，年四
岁时，每与诸兄共食梨，融辄引小者。大人问其故，答
曰：“我小儿，法当取小者。”由是宗族奇之。

《世说新语》：陈元方子长文，与季方子孝先各论其父
功德，争之不能决，咨于太丘。太丘曰：“元方难为兄，季
方难为弟。”

《会稽典录》：“丁览字孝连。八岁而孤，家又单微，清身立
行，用意不苟，推财从弟，以义让称。”

《锺离牧》兄骃上计吏牧童龀时号为迟讷骃常谓人
曰：“牧必胜我不可轻也。”时人皆以为不然。

谢渊字休德，山阴人，其先钜鹿太守夷吾之后也。世
渐微替，仕进不继，至渊兄弟，一时俱兴。兄咨字休度，
以质行自立，干局见称，官至海昌都尉。渊起于衰末，
兄弟修德，贫无戚容，历位建威将军。

《三国志袁绍传》：“绍出长子谭为青州，沮授谏绍必为
祸始，绍不听曰：‘孤欲令诸儿各据一州也’。”又以中子
熙为幽州。绍自军败后，发病忧死。绍爱少子尚，貌美，
欲以为后而未显。审配、逢纪与辛评、郭图争权，配、纪
与尚比，评、图与谭比。众以谭长，欲立之。配等恐谭立
而评等为己害，缘绍素意，乃奉尚代绍位。谭至不得
立，自号“车骑将军。”由是谭、尚有隙。太祖北征谭、尚，谭
军黎阳，尚少与谭兵，而使逢纪从谭。谭求益兵，配等
议不与，谭怒，杀纪、谭，尚遂举兵相攻。

《王修传》：“袁谭欲攻尚，修谏曰：‘兄弟还相攻击，是败亡
之道也’。”谭不悦，然知其忠节。后又问修计安出，修曰：
“夫兄弟者，左右手也。譬人将斗而断其右手，而曰我
必胜，若是者可乎？夫弃兄弟而不亲，天下其谁亲之？
属有谗人，固将交斗其间，以求一朝之利。愿明使君
塞耳勿听也。若斩佞臣数人，复相亲睦，以御四方，可
以横行天下。”谭不听，遂与尚相攻击。

《刘表传》：“表及妻爱少子琮，欲以为后，而蔡瑁张允为
之支党，乃出长子琦为江夏太守，众遂奉琮为嗣。琦
与琮遂为仇隙。”

《张范传》：范字公仪，弟承字公先。范子陵及承子戬为
山东贼所得，范直诣贼请二子，贼以陵还范，范谢曰：
“诸君相还儿厚矣。夫人虽爱其子，然吾怜戬之小，请
以陵易之。”贼义其言，悉以还范。

《刘廙传》：廙兄望之，有名于世，荆州牧刘表辟为从事，
而其友二人皆以谗毁为表所诛。望之又正谏不合，
投传告归。廙谓望之曰：“赵杀鸣犊，仲尼回轮。今兄既
不能法柳下惠和光同尘于内，则宜模范蠡迁化于
外，坐而自绝于时，殆不可也。”望之不从，寻见害。〈注〉《廙
别传》：廙弟伟与魏讽善，廙戒之曰：“夫交友之美，在于
得贤，不可不详。而世之交者不审择人，务合党众，违
先圣人交友之义，此非厚己辅仁之谓也。吾观魏讽，
不修德行，而专以鸠合为务，华而不实，此直搅世沽
名者也。卿其慎之，勿复与通！”伟不从魏讽反，故及于
难。

《马良传》：良字季常，襄阳宜城人也。兄弟五人，并有才
名，乡里为之谚曰：“马氏五常，白眉最良。”良眉中有白
毛，故以称之。

《刘繇传》：繇字正礼，兄岱字公山。平原陶丘洪荐繇，欲
令举茂才，刺史曰：“前年举公山，奈何复举正礼乎？”洪
曰：“若明使君用公山于前，擢正礼于后，所谓御二龙
于长涂，骋骐骥于千里，不亦可乎？”

《士燮传》：“燮字威彦，苍梧广信人也。迁交趾太守。弟壹
为郡督邮。交州刺史朱符为彝贼所杀，州郡扰乱，燮
乃表壹领合浦太守，次弟徐闻令䵋领九真太守，䵋
弟武领海南太守。燮兄弟并为列郡，雄长一州，偏在
万里，威尊无上，出入鸣钟磬，备具威仪，笳箫鼓吹，车
骑满道，胡人夹毂，焚烧香者常有数十，妻妾乘辎軿”，
子弟从兵骑。当时贵重，震服百蛮，尉佗不足逾也《陈思王植传》：“植字子建，黄初四年封雍丘王，其年朝
京都。”〈注〉《魏氏春秋》曰：“是时待遇诸国法峻，任城王彰
暴薨，诸王既怀友于之痛，植及白马王彪还国，欲同
路东归，以叙隔阔之思，而监国使者不听，植发愤告
离而作诗。”

《卢毓传》：“毓字子家，涿郡涿人也。父植有名于世。毓十
岁而孤，遇本州乱，二兄死难。当袁绍、公孙瓒交兵，幽
冀饥荒，养寡嫂孤兄子，以学行见称。”

《董卓传》：“何进败，进弟车骑将军苗，为进众所杀。”〈注〉《英
雄记》：苗太后之同母兄，先嫁朱氏之子进。部曲吴匡
素怨苖不与进同心，乃令军中曰：“杀大将军者，车骑
也。”遂引兵与卓弟旻杀苖于朱爵阙下。

《王粲传》：“汝南应玚，字德琏，为五官将文学。弟璩，璩子
贞，咸以文章显。璩官至侍中。贞，咸熙中参相国军事。”
《诸葛亮传》：“乔字伯松，亮兄瑾之第二子也。本字仲慎，
与兄元逊俱有名于时。论者以为乔才不及兄，而学
业过之。”

《糜竺传》：竺弟芳为南郡太守，与关羽共事，而私好携
贰，叛迎孙权，羽因覆败，竺面缚请罪。先主慰谕以“兄
弟罪不相及，崇待如初。”

《孙策传》：策创甚，请张昭等谓曰：“中国方乱，夫以吴越
之众，三江之固，足以观成败，公等善相吾弟。”呼权佩
以印绶，谓曰：“举江东之众，决机于两阵之间，与天下
争衡，卿不如我；举贤任能，各尽其心，以保江东，我不
如卿。”至夜半卒。

《吴主传》：“建安九年，权弟丹阳太守翊为左右所害，以
从兄瑜代翊。”

《孙翊传》：“翊字叔弼，权弟也。骁悍果烈，有兄策风。”〈注〉《典
略翊》名俨，性似策。策临卒，张昭等谓策“当以兵属俨”，
而策呼权佩以印绶。

《陆逊传》：“广陵杨竺，少获声名，而逊谓之终败，劝竺兄
穆令与别族。”

《孙登传》注：“登弟和有宠于权，登亲敬，待之如兄，常有
欲让之心。”

《孙霸传》：“霸字子威，和同母弟也。和为太子，霸为鲁王，
宠爱崇特，与和无殊。顷之，和、霸、不穆之声闻于权耳。
权禁断往来，假以精学。时全寄、吴安、孙奇、杨竺等阴
共附霸，图危太子。谮毁既行，太子以败，霸亦赐死，流
竺尸于江。兄穆以数谏戒竺，得免大辟，犹徙南州。霸
赐死后，又诛寄、安、奇等，咸以党霸构和故也。”

《孙贲传》：“贲字伯阳，父羌，字圣壹，坚同产兄也。贲早失
二亲，弟甫婴孩，贲自赡育，友爱甚笃。为郡督邮。”
《孙资传》注：“资字彦龙，幼而岐嶷，三岁丧二亲，长于兄
嫂，王允一见而奇之。太祖为司空，又辟资。会兄为乡
人所害，资手刃报仇，乃将家属避地河东，故遂不应
命。”

《臧洪传》：太守张超请洪为功曹，董卓杀帝，图危社稷。
洪说超曰：“明府历世受恩，兄弟并据大郡。今王室将
危，贼臣未枭，此诚天下义烈，报恩效命之秋也。今郡
境尚全，吏民殷富，若动枹鼓，可得二万人。以此诛除
国贼，为天下倡先，义之大者也。”超然其言，与洪西至
陈留，见兄邈计事。邈亦素有心。会于酸枣，邈谓超曰：
“闻弟为郡守，政教威恩，不由己出，动任臧洪，洪者何
人？”超曰：“洪才略智数优超，超甚爱之，海内奇士也。”邈
即引见洪，与语，大异之。

《管辂传》：辂父为利漕利漕民郭恩兄弟三人，皆得躄
疾，使辂筮其所由。辂曰：“卦中有君本墓，墓中有女鬼，
非君伯母当叔母也。昔饥荒之世，当有利其数升米
者，排著井中，啧啧有声，推一大石下破其头，孤魂冤
痛，自诉于天。”于是恩涕泣服罪。

三《少帝纪》：咸熙二年“春二月庚戌，以虎贲张修昔于
成都驰马至诸营，言锺会反逆，以至没身。赐修弟倚
爵关内侯。”

《世说新语》：魏文帝忌弟任城王骁壮，因在卞太后阁
共围碁，并啖枣。文帝以毒置诸枣蒂中，自选可食者
而进，王不悟，遂杂进之。既中毒，太后索水救之。帝预
敕左右毁缾罐，太后徒跣趋井，无以汲。须臾，卒复欲
害东阿。太后曰：“汝已杀我，任城不得复杀我。”东阿。
锺毓兄弟小时，值父昼寝，因共偷服药酒。其父时觉，
且托寐以观之。毓拜而后饮，会饮而不拜。既而问毓
何以拜，毓曰：“酒以成礼，不敢不拜。”又问会何以不拜，
会曰：“偷本非礼，所以不拜。”

诸葛瑾弟亮及从弟诞，并有盛名，各在一国，时以为
“蜀得其龙，吴得其虎，魏得其狗。”诞在魏与夏侯元齐
名，瑾仕吴，朝服其弘雅。

《吴书》：“诸葛瑾为大将军，而弟亮为蜀丞相，族弟诞又
显名于魏，一门三方为冠盖，天下荣之。瑾才略虽不
及弟，而德行尤纯。”

《世语》：杨修年二十五，以名公子有才能，为太祖所器，
与丁仪兄弟皆欲以植为嗣。太子患之，以车载废簏
内。朝歌长吴质与谋，修以白太祖，未及推验，太子惧告质。质曰：“何患明日复以簏受绢车内以惑之，修必
复重白，重白必推而无验，则彼受罪矣。”世子从之，修
果白而无人，太祖由是疑焉。修与贾逵王凌并为主
簿，而为植所友。每当就植，虑事有阙，忖度太祖意，豫
作《答教》十馀条，敕门下教出以次答。教裁出，答已入。
太祖怪其捷，推问始泄。太祖遣太子及植各出邺城
一门，密敕门不得出，以观其所为。太子至门，不得出
而还。修先戒植：“若门不出侯，侯受王命，可斩守者。”植
从之，故修遂以交构赐死。

《三辅决录》：“张宇，穆之第二子也。以父功当封，自言两
目失明，天子信之，乃封弟恭小弟好戏无度，放散家
财，宇悉以所得十万与之。天子闻而嘉之，又知其让
封，征拜议郎。”

《文章叙录》：“裴潜子秀，弘通博济，丧父，服终，推财与兄
弟。”

魏王尝出征，世子及临菑侯植并送路侧。植称述功
德，发言有章，左右属目，王亦悦焉。世子怅然自失吴
质耳曰：“王当行，流涕可也。”及辞，世子泣而拜，王及左
右咸歔欷，于是皆以植辞多华而诚心不及也。
《益都耆旧传》：李孟元修《易》《论语》，大义略举。质性恭顺，
与叔子就同居，就有痼疾，孟元推所有田园悉以让
就，夫妇纺绩，以自供给。

《益部耆旧杂记》：李朝字伟南，弟劭字永南。又有一弟
早亡。各有才望，时人号之“李氏三龙。”

《陈留志》：“李铨，平丘人也。少聪慧，有至行。铨兄前母子
后母甚不爱也，而衣食皆使下铨。铨始年五岁，觉己
衣服胜兄，即脱不著，须兄得同己，然后服之，其母遂
不得有偏。及长，铨内匡顺母，外奉其兄，故闺门雍睦，
为郡族所称。”

《会稽先贤传》：陈业字文理。业兄渡海倾命时依止者
五六十人，骨肉消烂而不可辨别。业仰皇天，誓后土
曰：“闻亲戚者必有异焉。”因割臂流血，以洒骨上，应时
受血，馀皆流去。

《博物志》：“初王粲与族兄觊俱避地荆州，刘表欲以女
妻粲，而嫌其短陋，而用率以觊有风貌，乃以妻觊。
舒仲膺名卲，兄伯膺亲友，为人所杀，仲膺为报怨，事
觉，兄弟争死，皆得免。”

《九州春秋》：清河季雍以鄃叛袁绍而降公孙瓒，瓒遣
兵卫之，绍遣朱灵攻之，灵家在城中，瓒将灵母弟置
城上，诱呼灵，灵望城涕泣曰：“丈夫一出身与人，岂复
顾家耶！”遂力战拔之，生禽雍，而灵家皆死。

《魏氏春秋》。爽既罢兵，曰：“我不失作富家翁。”桓范哭曰：
“曹子丹佳人，生汝兄弟犊耳，何图今日坐汝等族灭
耶。